Ο **Αλμπέρτο Τομάς Μποτία Ραμπάσκο** (ισπανικά: *Alberto Tomás Botía Rabasco,* γενν. 27 Ιανουαρίου 1989) είναι Ισπανός διεθνής επαγγελματίας ποδοσφαιριστής που αγωνίζεται ως κεντρικός αμυντικός στην Κηφισιά.

Έχει πραγματοποιήσει 140 εμφανίσεις στην Πριμέρα Ντιβισιόν, τις περισσότερες με τη φανέλα της Σπόρτινγκ Χιχόν αλλά έχει αγωνιστεί, επίσης, και με τη φανέλα των Σεβίλλη, Έλτσε και μια φορά με της Μπαρτσελόνα, από όπου ξεκίνησε την καριέρα του. Επιπλέον, έχει παίξει τέσσερα χρόνια στον Ολυμπιακό, κερδίζοντας τρεις φορές το Πρωτάθλημα Ελλάδας.

Καριέρα
-------

### Μπαρτσελόνα

Ο Μποτία γεννήθηκε στην Αλκερίας, ένα προάστιο της Μούρθια. Σε ηλικία μόλις οκτώ ετών άρχισε να παίζει για την Μπενιέλ, έπειτα μεταπήδησε στη Ρεάλ Μούρθια, στις ακαδημίες της οποίας παρέμεινε για τρία χρόνια. Το 2003 εντοπίστηκε από τους σκάουτερς της Μπαρτσελόνα, η οποία και τον απέκτησε με συνοπτικές διαδικασίες. Παρέμεινε εκεί μέχρι το 2006, όταν και πήγε στη Μπαρτσελόνα Β. 

Τέλη Μαΐου του 2009 κλήθηκε για πρώτη φορά στην πρώτη ομάδα για έναν αγώνα Τσάμπιονς Λιγκ με αντίπαλο τη Μάντσεστερ Γιουνάιτεντ. Στις 30 Μαΐου 2009 πραγματοποίησε το επίσημο ντεμπούτο του με την πρώτη ομάδα της Μπαρτσελόνα, περνώντας ως αλλαγή στη θέση του Ζεράρ Πικέ στην εκτός έδρας ισοπαλία της ομάδας του με αντίπαλο τη Ντεπορτίβο Λα Κορούνια. 

### Σπόρτινγκ Χιχόν

Στις 14 Ιουλίου 2009 πήγε δανεικός στη Σπόρτινγκ Χιχόν για έναν χρόνο. Όντας βασικός τις περισσότερες φορές καθ 'όλη τη διάρκεια του έτους, αποφάσισε να παρατείνει τη διαμονή του στους Αστουριανούς για μια τετραετία, με τη Μπαρτσελόνα ωστόσο να διατηρεί μια ρήτρα επαναγοράς για τα πρώτα τρία χρόνια.

Σημείωσε το πρώτο του γκολ στις 12 Σεπτεμβρίου 2010, ανοίγοντας το σκορ στην εντός έδρας νίκη της Χιχόν με 2-0 επί της Μαγιόρκα. Στις 14 Νοεμβρίου αποβλήθηκε στην ήττα της ομάδας του με 1-0 από τη Ρεάλ Μαδρίτης για φάουλ πάνω στον Κριστιάνο Ρονάλντο.

### Σεβίλλη

Στις 8 Αυγούστου του 2012, μετά τον υποβιβασμό της Σπόρτινγκ, υπέγραψε στη Σεβίλλη έναντι 3 εκατομμυρίων ευρώ. Πραγματοποίησε το επίσημο ντεμπούτο του 18 μέρες αργότερα στην ισοπαλία με 1-1 εναντίον της Γρανάδα.

Στις 23 Φεβρουαρίου 2013 άνοιξε το σκορ απέναντι στην παλιά του ομάδα, την Μπαρτσελόνα, αλλά τελικά η ομάδα του ηττήθηκε με 1-2. Τη σεζόν 2013-2014 αγωνίστηκε με τη μορφή δανεισμού στην Έλτσε.

### Ολυμπιακός

Την 1η Αυγούστου του 2014, ο Ολυμπιακός ανακοίνωσε την αγορά του παίκτη έναντι 2 εκατομμυρίων ευρώ από τον ισπανικό σύλλογο, υπογράφοντας συμβόλαιο διάρκειας τεσσάρων ετών. Την πρώτη του σεζόν συνέβαλλε με 25 εμφανίσεις στην κατάκτηση του νταμπλ από την ομάδα του. 

Συνέχισε να αγωνίζεται τακτικά και τη σεζόν 2015-2016 υπό τις οδηγίες του νέου προπονητή Μάρκο Σίλβα. Στις 25 Οκτωβρίου σημείωσε και τα δυο γκολ της ομάδας του στη νίκη με 2-1 επί του Ατρόμητου και έγινε ο πρώτος αμυντικός του συλλόγου που πετυχαίνει κάτι τέτοιο μετά τον Αβραάμ Παπαδόπουλο.

Στις 6 Νοεμβρίου 2016 άνοιξε το σκορ στη νίκη με 3-0 επί του Παναθηναϊκού στο ντέρμπι αιωνίων. Το συμβόλαιο του τερματίστηκε κοινή συναινέσει στις 4 Μαΐου 2018. 

### Σαουδική Αραβία

Αποτέλεσε το πρώτο μεταγραφικό απόκτημα της Αλ Χιλάλ στις 26 Ιουνίου 2018. Στο ντεμπούτο του στις 18 Αυγούστου, η Αλ Χιλάλ κέρδισε το Σούπερ Καπ της Σαουδικής Αραβίας με 2-1 επί της Αλ Ιτιχάντ στο Λονδίνο.

Αφού η ομάδα του τερμάτισε δεύτερη πίσω από την Αλ Νασρ, αποχώρησε για την Αλ Ουάχντα, ομάδα που αγωνίζεται, επίσης, στην πρώτη κατηγορία της Σαουδικής Αραβίας. Σημείωσε το πρώτο του γκολ στο ντεμπούτο του στην ήττα με 2-1 από την Άμπχα στις 30 Αυγούστου.

### Κηφισιά

Στις 26 Ιουλίου του 2023, ο Μποτία ανακοινώθηκε από την νεοφώτιστη στη Super League Κηφισιά.

Διεθνείς συμμετοχές
-------------------

Ο Χουάν Μάτα (αριστερά), Αδριάν Λόπεθ (κέντρο) και ο Μποτία, σε παιχνίδι για την Εθνική Ισπανίας Κ21.Το 2007, σε ηλικία 18 ετών, κλήθηκε για πρώτη φορά και στις μικρές Εθνικές της Ισπανίας. Με την ομάδα U19 κατέκτησε την ίδια χρονιά την Copa Atlantico, ένα διεθνές τουρνουά που διεξάγεται κάθε χρόνο στα Κανάρια νησιά, ενώ δυο χρόνια αργότερα, το 2009, κέρδισε με την Εθνική U20 το χρυσό μετάλλιο στους Μεσογειακούς Αγώνες της Ιταλίας.

Τον Ιούνιο του 2011 ανέβηκε στο ψηλότερο σκαλί του βάθρου στο Ευρωπαϊκό πρωτάθλημα U21. Δυο μήνες μετά την πρώτη θέση στο Ευρωπαϊκό της Δανίας, τον Αύγουστο του 2011, ο Βιθέντε ντελ Μπόσκε τον κάλεσε για πρώτη φορά στην Εθνική ομάδα των ανδρών ενόψει των δυο παιχνιδιών των Ρόχας με τη Χιλή και το Λίχτενσταϊν. Ωστόσο, δεν αγωνίστηκε σε κανένα από τα δυο ματς.

Προσωπική ζωή
-------------

Από το 2017, είναι σε σχέση με την Ελένη Φουρέιρα. Στις 7 Φεβρουαρίου 2023, το ζευγάρι απέκτησε το πρώτο του παιδί, έναν γιο.

Στατιστικά καριέρας
-------------------

| Σύλλογος | Περίοδος | Πρωτάθλημα | Κύπελλο | Ηπειρωτικά | Σύνολο |
| --- | --- | --- | --- | --- | --- |
| Πρωτάθλημα | Εμφανίσεις | Γκολ | Εμφανίσεις | Γκολ | Εμφανίσεις | Γκολ | Εμφανίσεις | Γκολ |
|  Μπαρτσελόνα Β | 2006–07 | Σεγούντα Ντιβισιόν | 15 | 0 | – | – | 15 | 0 |
| 2007–08 | Τερθέρα Ντιβισιόν | 17 | 1 | – | – | 17 | 1 |
| 2008–09 | Σεγούντα Ντιβισιόν Β | 27 | 2 | – | – | 27 | 2 |
| **Σύνολο** | 59 | 3 | – | – | 59 | 3 |
|  Μπαρτσελόνα | 2008–09 | Πριμέρα Ντιβισιόν | 1 | 0 | 0 | 0 | 0 | 0 | 1 | 0 |
| **Σύνολο** | 1 | 0 | 0 | 0 | 0 | 0 | 1 | 0 |
|  Σπόρτινγκ Χιχόν | 2009–10 | Πριμέρα Ντιβισιόν | 26 | 0 | 1 | 0 | – | 27 | 0 |
| 2010–11 | Πριμέρα Ντιβισιόν | 28 | 1 | 1 | 0 | – | 29 | 1 |
| 2011–12 | Πριμέρα Ντιβισιόν | 34 | 1 | 2 | 0 | – | 36 | 1 |
| **Σύνολο** | 88 | 2 | 4 | 0 | – | 92 | 2 |
|  Σεβίλλη | 2012–13 | Πριμέρα Ντιβισιόν | 18 | 1 | 7 | 1 | – | 25 | 2 |
| **Σύνολο** | 18 | 1 | 7 | 1 | – | 25 | 2 |
|  Έλτσε | 2013–14 | Πριμέρα Ντιβισιόν | 33 | 0 | 2 | 0 | – | 35 | 0 |
| **Σύνολο** | 33 | 0 | 2 | 0 | – | 35 | 0 |
|  Ολυμπιακός | 2014–15 | Πρωτάθλημα Ελλάδας | 17 | 1 | 3 | 0 | 6 | 1 | 26 | 2 |
| 2015–16 | Πρωτάθλημα Ελλάδας | 17 | 4 | 5 | 0 | 5 | 0 | 27 | 4 |
| 2016–17 | Πρωτάθλημα Ελλάδας | 20 | 2 | 4 | 0 | 12 | 0 | 36 | 2 |
| 2017–18 | Πρωτάθλημα Ελλάδας | 12 | 1 | 2 | 1 | 3 | 0 | 17 | 2 |
| **Σύνολο** | 66 | 8 | 14 | 1 | 26 | 1 | 106 | 10 |
|  Αλ Χιλάλ | 2018–19 | Πρωτάθλημα ποδοσφαίρου Σαουδικής Αραβίας | 26 | 2 | 3 | 0 | 5 | 0 | 34 | 2 |
| **Σύνολο** | 26 | 2 | 3 | 0 | 5 | 0 | 34 | 2 |
|  Αλ Ουάχντα | 2019–20 | Πρωτάθλημα ποδοσφαίρου Σαουδικής Αραβίας | 24 | 1 | 1 | 0 | 0 | 0 | 25 | 1 |
| **Σύνολο** | 24 | 1 | 1 | 0 | 0 | 0 | 25 | 1 |
| Στατιστικά καριέρας | 315 | 17 | 31 | 2 | 31 | 1 | 377 | 20 |

Τίτλοι
------

### Συλλογικοί

Μπαρτσελόνα
* Πριμέρα Ντιβισιόν: 2008-2009

Ολυμπιακός
* Πρωτάθλημα Ελλάδας: 2014-15,2015-16,2016-17
* Κύπελλο Ελλάδας: 2014-15,

**Αλ Χιλάλ**

* Σούπερ Καπ Σαουδικής Αραβίας: 2018

### Διεθνείς

Εθνική Ισπανίας Κ20
* Πρωτάθλημα Μεσογειακών Αγώνων: 2009

Εθνική Ισπανίας Κ21
* Ευρωπαϊκό πρωτάθλημα Κ21: 2011

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Αλμπέρτο Μποτία** |

* 
* 
* 







1. ↑
2. ↑  «Γέννησε η Ελένη Φουρέιρα». *ProtoThema*. 7 Φεβρουαρίου 2023. Ανακτήθηκε στις 8 Φεβρουαρίου 2023.